钦定古今图书集成/明伦汇编/官常典/第533卷 > 沐英
## 钦定古今图书集成/明伦汇编/官常典/第533卷 > 沐英

按《明外史》本传：“英字文英，定远人。八岁而孤，从母避
兵。母又死，太祖与孝慈皇后怜之，抚为己子，姓朱氏。
年十八，授帐前都尉，守镇江，稍迁指挥使，守广信。从
大军征福建，破分水关，略崇安，别破闽溪十八寨，缚
冯谷保，始命复姓。移镇建宁，节制邵武、延平、汀州三
卫。寻迁大都督府佥事，进同知。府中机务繁积，英年”
少明敏，剖决无滞，后数称其才。帝亦器英久之，命乘
传抵熙河练诸部兵。事有不便，更置以闻。洪武十年，
充征西副将军，从将军邓愈出塞，西略川、藏，耀兵崑
仑。功多，封开国辅运推诚宣力武臣、荣禄大夫、柱国、
西平侯，食禄二千五百石，予世券。明年拜征西将军。
讨西番，败之土门峡。径洮州，获其长阿昌失纳。筑城
东笼山，击擒三副使瘿嗉子等，平朵甘、纳儿七站，拓
地数千里，俘男女二万，杂畜二十馀万，乃班师。元国
公脱火赤等屯和林，数寇边。十三年命英总陕西兵
出塞，略亦集乃，渡黄河，登贺兰山，涉流沙，七日至其
境。分四翼掩击之，而自以骁骑冲其中坚，夜击破之，
擒脱火赤及知院爱足等，覆其全部以归。其明年又
从大将军北伐，异道出古北口，克灰山四部，度胪胊
河，执知院李宣，尽俘其众。寻拜征南右副将军，同永
昌侯蓝玉从将军傅友德取云南。梁王遣平章达里
麻以兵十万距于曲靖。英乘雾趋白石江。雾霁，两军
相望，达里麻大惊。友德欲渡江，英曰：“我兵罢，惧为所
扼。”乃率诸军严阵若将渡者，而奇兵从下流济，出其
陈后，张疑帜山谷间，人吹一铜角，元兵惊扰。英急麾
军渡江，以善泅者先之，长刀斫其军，军却。师毕济。鏖
良久，复纵铁骑，遂大败之，生擒达里麻，僵尸十馀里。
长驱入云南，梁王走死，右丞观音保以城降。属郡皆
下，独大理倚点苍山、洱海，扼龙首、龙尾二关。关故南
诏筑，土酋段世守之。英自将抵下关，分一军由洱水
东趋上关，一军从石门间道渡河，扳点苍山而上，立
明旗帜。英乱流斩关进，山上军亦驰下夹击，禽段世，
遂拔大理。分兵收未附诸蛮，设官立卫守之。回军，与
友德会滇池，分道平乌撒、东川、建昌、芒部诸蛮，立乌
撒、毕节二卫。土酋杨苴等复煽诸蛮二十馀万，围云
南城。英驰救，溃窜山谷中。分兵摧灭之，斩级六万。明
年诏友德及玉班师，而留英镇滇中。十七年，曲靖亦
佐酋作乱，讨降之。因定普定、广南诸蛮，通田州粮道。
二十年平浪穹蛮奉诏“自永宁至大理六十里设一
堡，留军屯田。”明年，百夷思伦发叛，诱群蛮入寇摩沙
勒寨。遣都督甯正击破之。思伦发复寇定边，众号三
十万。英选骑三万驰救，置火炮及劲弩为三行，蛮驱
百象，被甲、荷栏楯，左右挟大竹为筒，筒置摽枪，锐甚。
英分军三：都督冯诚前，甯正左，都指挥同知汤昭右。
炮弩并发，象皆反走，乘胜焚其砦。昔剌亦者，寇枭将
也，殊死斗，左军小却。英登高望之，取佩刀，命左右斩
帅首。左帅见一人握刀驰下，恐奋呼突阵。大军乘之，
斩馘四万馀人，生获三十七象，馀象尽殪。渠帅刀思
郎斯郎理等各被百馀矢，伏象背以死。思伦发遁去，
诸蛮震慑，麓川始不复梗。已，会颍国公讨平东川蛮，
又平越州酋阿资及广西阿赤部。二十三年冬入朝，
赐宴奉天殿，赉黄金二百两、白金五千两、钞五百锭、
彩币百袭遣还。陛辞，帝亲拊之曰：“使我高枕无南顾
忧者，汝英也。”还镇，再败百夷于景东。思伦发乞降，贡
方物。阿资又叛，击之补冲，尽俘其众，亦降，南中悉定。
使使以兵威谕降诸番，番部有重译入贡者矣。英后
先镇云南十年，年四十八卒。军民巷哭，远夷皆为流
涕。归葬金陵，追封黔宁王，谥昭靖，侑享太庙。英沈毅
寡言笑，好贤礼士。抚卒伍有恩，未尝滥杀。在滇，百务
具举。简守令，课农桑，岁较屯田增损以为赏罚，垦田
至百万馀亩。“滇池隘，浚而广之，无复水患。通盐井之
利，以来商旅。辨方物以定贡税，视民数以均力役。”疏
节阔目，民以便安。居常读书不释卷，暇则延诸儒生
讲说经史。太祖初起时，数养他姓为子，攻下郡邑，辄
遣之出守，多至二十馀人。惟英在西南，勋最大，徐司
马、何文辉虽名将，远不逮也。子春晟、昂，皆镇云南。昕，
驸马都尉，尚成祖女常宁公主。